C 214/82
EL
Επίσημη Εφημερίδα της Ευρωπαϊκής Ένωσης
16.6.2023
Τετάρτη 18 Ιανουαρίου 2023
Γ.
λαμβάνοντας υπόψη ότι η συνοχή μεταξύ των εσωτερικών και εξωτερικών πολιτικών της ΕΕ αποτελεί αναπόσπαστο μέρος μιας αξιόπιστης και αποτελεσματικής πολιτικής της ΕΕ για τα ανθρώπινα δικαιώματα·
Δ. λαμβάνοντας υπόψη ότι η Ένωση πιστεύει ακράδαντα και υποστηρίζει πλήρως την πολυμερή προσέγγιση, μια παγκόσμια τάξη βασισμένη σε κανόνες που βασίζεται στην τήρηση του διεθνούς δικαίου και των δημοκρατικών διαδικασιών, καθώς και το σύνολο των οικουμενικών αξιών, αρχών και κανόνων, συμπεριλαμβανομένων αυτών που αναφέρονται στον Χάρτη του ΟΗΕ, που καθοδηγούν τα κράτη μέλη του ΟΗΕ και τις αμοιβαίες σχέσεις τους· Ε.
λαμβάνοντας υπόψη ότι η ισότητα των φύλων αποτελεί θεμελιώδη αξία της ΕΕ· λαμβάνοντας υπόψη ότι το δικαίωμα στην ίση μεταχείριση και την απαλλαγή από διακρίσεις αποτελεί θεμελιώδες δικαίωμα που κατοχυρώνεται στις Συνθήκες και στον Χάρτη και θα πρέπει να γίνεται πλήρως σεβαστό· λαμβάνοντας υπόψη ότι το δικαίωμα στην ακεραιότητα του προσώπου είναι ύψιστης σημασίας δυνάμει του άρθρου 3 του Χάρτη· λαμβάνοντας υπόψη ότι, συνεπώς, η ενσωμάτωση της διάστασης του φύλου και η διατομεακή προσέγγιση θα πρέπει να εφαρμόζεται και να ενσωματώνεται ως οριζόντια αρχή σε όλες τις δραστηριότητες και τις πολιτικές της ΕΕ·
ΣΤ. λαμβάνοντας υπόψη ότι η άνοδος του αυταρχισμού, του ανελευθερισμού, του λαϊκισμού και των παραβιάσεων των ανθρωπίνων δικαιωμάτων σε ολόκληρο τον κόσμο απειλεί την παγκόσμια τάξη που βασίζεται σε κανόνες και τις αξίες και τις αρχές στις οποίες θεμελιώνεται η Ένωση· λαμβάνοντας υπόψη ότι, σύμφωνα με τον δείκτη δημοκρατίας για το 2021, σήμερα λιγότερο από το ήμισυ του παγκόσμιου πληθυσμού (45,7 %) ζει σε δημοκρατίες «κάποιας μορφής» και πάνω από το 37 % σε αυταρχικά καθεστώτα· Ζ. λαμβάνοντας υπόψη ότι η τρομοκρατία παραμένει μία από τις σοβαρότερες απειλές για τη διεθνή ειρήνη και ασφάλεια και συνιστά σαφή παραβίαση των ανθρωπίνων δικαιωμάτων και των θεμελιωδών ελευθεριών· Η. λαμβάνοντας υπόψη ότι η πανδημία της COVID-19 προκάλεσε οπισθοδρόμηση στην προστασία των ανθρωπίνων δικαιωμάτων παγκοσμίως, ως αποτέλεσμα των μέσων και των πολιτικών που θεσπίστηκαν με πρόσχημα την επιβράδυνση της εξάπλωσης του ιού και σε πολλές περιπτώσεις τα εν λόγω μέσα και πολιτικές συνδέθηκαν με την απώλεια κρατικών δημοκρατικών αρχών σε ορισμένα κράτη· Θ. λαμβάνοντας υπόψη ότι οι περιβαλλοντικές καταστάσεις έκτακτης ανάγκης, συμπεριλαμβανομένων όσων προκαλούνται από την κλιματική αλλαγή και την αποψίλωση, οδηγούν σε παραβιάσεις ανθρωπίνων δικαιωμάτων, όχι μόνο εις βάρος των ατόμων της εκάστοτε περιοχής αλλά και εις βάρος ολόκληρης της ανθρωπότητας· λαμβάνοντας υπόψη ότι τα τελευταία χρόνια παρατηρείται αύξηση των δολοφονιών, των επιθέσεων και άλλων μορφών βίας κατά των ατόμων που υπερασπίζονται τα ανθρώπινα δικαιώματα, το περιβάλλον και την πρόσβαση των ανθρώπων στη γη και τους φυσικούς πόρους τους· λαμβάνοντας υπόψη ότι η κλιματική αλλαγή και η υποβάθμιση του περιβάλλοντος συνιστούν δύο επείγουσες και αλληλένδετες προκλήσεις που αποτελούν τη βάση τόσο για τη βιώσιμη ανάπτυξη όσο και για την άσκηση των ανθρωπίνων δικαιωμάτων παγκοσμίως· Ι.
λαμβάνοντας υπόψη ότι η ενεργειακή κρίση, σε συνδυασμό με την παραγωγική κρίση που αντιμετωπίζει η Ευρώπη, μπορεί να αυξήσει τη φτώχεια και την ευπάθεια στην Ευρώπη, κάτι που ενδέχεται να έχει καταστρεπτικές συνέπειες στα ανθρώπινα δικαιώματα·
ΙΑ. λαμβάνοντας υπόψη ότι οι παραβιάσεις των δικαιωμάτων στην ελευθερία σκέψης, συνείδησης και θρησκείας, συμπεριλαμβανομένου του δικαιώματος ενός ατόμου να πιστεύει ή να μην πιστεύει, να ασπάζεται θεϊστικές, αγνωστικές ή αθεϊστικές απόψεις, να αλλάζει θρησκεία ή να εγκαταλείπει τη θρησκεία του και να εκφράζει την πίστη του δημόσια οδηγούν σε καταστάσεις καταπίεσης, συγκρούσεων και πολέμου σε ολόκληρο τον κόσμο·
Γενικές τάσεις και παγκόσμιες προκλήσεις για τη δημοκρατία και τα ανθρώπινα δικαιώματα 1. επιβεβαιώνει εκ νέου την οικουμενικότητα και το αδιαίρετο των ανθρωπίνων δικαιωμάτων και την εγγενή αξιοπρέπεια κάθε ανθρώπου· τονίζει, στο πλαίσιο αυτό, την ισχυρή δέσμευσή του να αντιμετωπίσει τις προκλήσεις για τα ανθρώπινα δικαιώματα εντός της ΕΕ και παγκοσμίως και επαναλαμβάνει το καθήκον της ΕΕ και των κρατών μελών της να επιδιώκουν να ενεργούν ως παγκόσμιος ηγέτης στην προώθηση και την προστασία των ανθρωπίνων δικαιωμάτων, των θεμελιωδών ελευθεριών και της δημοκρατίας σύμφωνα με τις θεμελιώδεις αξίες της Ένωσης· 2.
επιμένει ότι η προστασία των ανθρωπίνων δικαιωμάτων, των θεμελιωδών ελευθεριών και της αξιοπρέπειας κάθε ανθρώπου πρέπει να αποτελεί τον ακρογωνιαίο λίθο της εξωτερικής πολιτικής της Ένωσης· ενθαρρύνει ένθερμα την Ένωση, για τον σκοπό αυτό, να καταβάλει προσπάθειες για μια συνεχή και φιλόδοξη δέσμευση να καταστήσει την προστασία των ανθρωπίνων δικαιωμάτων κεντρικό στοιχείο όλων των πολιτικών της ΕΕ με εξορθολογισμένο τρόπο και να ενισχύσει τη συνοχή μεταξύ των εσωτερικών και εξωτερικών πολιτικών της ΕΕ στον τομέα αυτό·